Regisseur Jane Philbrick laat die spelers presies die regte styl handhaaf. Geensins oordrewe en nie met ’n aanslag van kyk-hoe-snaaks-is-ons nie. Die karakters doen die ongewoondste dinge asof dit só normaal, só vanselfsprekend is, en daardeur ontstaan die kwinkslae en die talle onverwagte wendinge.
Kort voor lank word sake egter bemoeilik vir die twee. Nefie Mortimer (Gary Green) is ’n streng toneelkritikus en laat hom nogal uit oor die aard van teater en resensies! Hy ontdek egter een na die ander geheim en is geensins van plan om net ‘n onbetrokke toeskouer te wees nie.